Poliția municipiului Câmpulung Moldovenesc a organizat, la primele ore ale zilei de 26 martie, o razie cu efective sporite, fiind vizați mai mulți infractori voiajori despre care se adunaseră anterior date.
Una dintre acțiunile importante a avut loc în comuna Vama, fiind vizați doi localnici despre care s-au adunat date că au sustras trei motoare electrice și componente ale unui utilaj, de pe raza satului Molid, comuna Vama. Prejudiciul creat prin acest furt a fost de peste 13.000 de lei.
În dimineața zilei de 26 martie s-a organizat o acțiune cu efective sporite pentru depistarea a doi localnici identificați ca autori ai furtului.
Existau date că cei doi suspecți intenționează să se sustragă de la urmărirea penală și se ascund în zona limitrofă domiciliilor lor.
La prima oră a zilei de marți s-au efectuat activități de căutare a celor doi suspecți, ambii fiind găsiți, ridicați și conduși la sediul Postului de Poliție Vama, pentru audiere.
Suspecții Paul Bradu și Andrei Petru Rareș Macărăscu au fost puși sub acuzare pentru comiterea infracțiunii de furt și au fost conduși sub escortă în arestul poliției județene, reținuți pentru 24 de ore.